寒夜十六韻答子履見寄
作者：蘇舜欽
朝代：宋

paragraphs: 風雨夜寒新，空齋感慨頻。
詩書窮不放，燈火靜相親。
眺聽時懷土，低摧動畏人。
漫書成咄咄，遠吠厭狺狺。
念昔罹憂患，唯君共苦辛。
漂流數千里，會合十餘旬。
各閔傷弓翼，聊同煦沫鱗。
誰知公冶罪，眾笑伯龍貧。
隔絕今一水，暌離將再春。
喜篇數爲貺，尺牘亦相珍。
倚伏時難定，屯亨理亦循。
劍埋猶有氣，蠖屈尚能伸。
邦國方登俊，江湖且放神。
不憂知在命，任重莫如身。
白首襟期遠，青雲志業均。
陶然任元化，慎勿損天真。